ΓΡΑΠΤΗ ΕΡΩΤΗΣΗ E-3302/97 υποβολή: Angela Sierra Gonzαlez (GUE/NGL) προς την Επιτροπή (20 Οκτωβρίου 1997)

Θέμα: Ατυχήματα σε διϋλιστήρια

Στις 14 Σεπτεμβρίου 1997 στο λιμάνι του Visakhapatam (στον κόλπο της Βεγγάλης - Ινδία) εκδηλώθηκε τραγική πυρκαϊά σε ένα διυλιστήριο πετρελαίου, που είχε ως αποτέλεσμα δεκάδες νεκρούς και σοβαρά τραυματισμένους καθώς επίσης την εκκένωση κατοικιών και την απομάκρυνση 150.000 και πλέον κατοίκων των περιχώρων τους, και την καταστροφή του πετρελαιοχημικού συγκροτήματος.

Το γεγονός αυτό εγείρει ερωτηματικά όσον αφορά την ασφάλεια τέτοιων εγκαταστάσεων και τη γειτνίασή τους με κατοικημένα κέντρα.

Η Σάντα Κρούζ της Τενερίφης (Κανάρια - Ισπανία) είναι μία από τις πόλεις που διατηρούν στο εσωτερικό τους εγκαταστάσεις διϋλιστηρίων πετρελαίου. Είναι σε θέση η Επιτροπή να πει:

Εάν γνωρίζει τις αιτίες του ατυχήματος που συνέβη στο διϋλιστήριο της Ινδίας. Πόσες ευρωπαϊκές πόλεις φιλοξενούν πετρελαιοχημικές εγκαταστάσεις και, πιο συγκεκριμένα, διϋλιστήρια εντός των ορίων της πόλης;

Ποια πρότυπα ασφαλείας θεωρεί απαραίτητα για την εξασφάλιση της ασφάλειας και της ευημερίας του πληθυσμού και κατά πόσον συμβιβάζονται εγκαταστάσεις όπως τα διϋλιστήρια πετρελαίου με την παρουσία σημαντικών πυρήνων πληθυσμού;

Εάν έχει εκπονήσει κάποιες ρυθμιστικές διατάξεις σχετικά με την ασφάλεια τέτοιων εγκαταστάσεων και, εάν ναι, σε ποιό βαθμό εφαρμόζονται; Εάν όχι, θεωρεί απαραίτητη την εκπόνηση ειδικών ρυθμιστικών διατάξεων για τις εγκαταστάσεις αυτές;

Απάντηση της κας Bjerregaard εξ ονόματος της Επιτροπής (26 Νοεμβρίου 1997)

Η οδηγία του Συμβουλίου 82/501/ΕΟΚ της 24ης Ιουνίου 1982 περί του κινδύνου ατυχημάτων μεγάλης εκτάσεως τον οποίο περικλείουν ορισμένες βιομηχανικές δραστηριότητες ((ΕΕ L 230 της 5.8.1982. Οδηγία όπως τροποποιήθηκε από την οδηγία 87/216/ΕΕ (ΕΕ L 85 της 28.3.1987) οδηγία 88/610/ΕΟΚ (ΕΕ L 336 της 7.12.1988) και οδηγία 91/692/ΕΟΚ (ΕΕ 377της 31.12.1991) )) (η λεγόμενη οδηγία Σεβέζο) αποβλέπει στην πρόληψη των μεγάλων ατυχημάτων και στον περιορισμό των επιπτώσεών τους. Η οδηγία επιβάλλει στις επιχειρήσεις που διαθέτουν επικίνδυνες εγκαταστάσεις, συμπεριλαμβανομένων των πετροχημικών εγκαταστάσεων και των διυλιστηρίων πετρελαίου, να λαμβάνουν όλα τα κατάλληλα μέτρα ασφαλείας και να ενημερώνουν τις υπεύθυνες αρχές

Μετάαπό ανασκόπηση της υπερδεκαετούς πείρας από την ισχύ της οδηγίας, και μετά από ανάλυση των ατυχημάτων που συνέβησαν παγκοσμίως κατά το διάστημα αυτό, εκδόθηκε από το Συμβούλιο, τον Δεκέμβριο του 1996, νέα οδηγία 96/82/ΕΚ για την αντιμετώπιση των κινδύνων μεγάλων ατυχημάτων των σχετιζόμενων με επικίνδυνες ουσίες ((ΕΕ L 10 της 10.14.1997 )) (η λεγόμενη οδηγία ΣεβέζοΙΙ). Τα κράτη μέλη έχουν διετή προθεσμία να εφαρμόσουν την οδηγία. Τον Φεβρουάριο του 1999, η εν λόγω οδηγία θα αντικαταστήσει την οδηγία του 1982.

Η οδηγία Σεβέζο ΙΙ βασίζεται στην υφιστάμενη οδηγία, περιλαμβάνει όμως σημαντικά νέα στοιχεία, όπως η υποχρέωση -για τις επιχειρήσεις που διαθέτουν επικίνδυνες εγκαταστάσεις-θέσεως σε εφαρμογή συστημάτων διαχείρισης της ασφάλειας, και -για τα κράτη μέλη- η υποχρέωση ενσωμάτωσης των στόχων της οδηγίας στις πολιτικές προγραμματισμού των χρήσεων γης. Η υιοθέτηση της διάταξης αυτής, μετά το ατύχημα του Bhopal, μπορεί να θεωρηθεί ως σημαντικό βήμα προς την κατεύθυνση του περιορισμού των μεγάλων ατυχημάτων. Μακροπρόθεσμα, οι πολιτικές προγραμματισμού των χρήσεως γης θα εξασφαλίσουν την παρεμβολή καταλλήλων αποστάσεων μεταξύ των επικίνδυνων εγκαταστάσεων και κατοικούμενων περιοχών. Στις περιπτώσεις κατά τις οποίες τέτοιες εγκαταστάσεις γειτνιάζουν ήδη με κατοικούμενες περιοχές, η οδηγία προβλέπει την εξέταση πρόσθετων τεχνικών μέτρων, ούτως ώστε να μην αυξηθούν οι κίνδυνοι για τον πληθυσμό.

Επιπλέον, προκειμένου να ανταποκριθεί στις υποχρεώσεις της έναντι των κρατών μελών όσον αφορά την ενημέρωσή τους, και προκειμένου να αξιοποιήσει την πείρα από παρελθόντα ατυχήματα, η Επιτροπή δημιούργησε το Σύστημα αναφοράς μεγάλων ατυχημάτων (MARS) και το Κοινοτικό κέντρο τεκμηρίωσης για τους βιομηχανικούς κινδύνους (CDCIR) στο Κοινό Κέντρο Ερευνών (ΚΚΕρ) στην Ispra της Ιταλίας. Το MARS είναι ένα μηχανοργανωμένο μητρώο και σύστημα πληροφοριών που περιλαμβάνει πληροφορίες για τα ατυχήματα, με τις οποίες το τροφοδοτούν τα κράτη μέλη. Το CDCIR αποτελεί βιβλιοθήκη που περιλαμβάνει τεκμηρίωση όσον αφορά τις αναλύσεις των αιτίων των ατυχημάτων, τα συναχθέντα εξ αυτών συμπεράσματα καθώς και πληροφορίες για προληπτικά μέτρα. Πρόσβαση στα στοιχεία αυτά έχουν τόσο οι αρμόδιες αρχές, όσο και οι ενδιαφερόμενες βιομηχανίες (http://mtrlsl.jrc.it:80/mahb/).

Η Επιτροπή ζήτησε πληροφορίες για τα αίτια και τις περιστάσεις υπό τις οποίες συνέβη η πυρκαϊά στα διυλιστήρια πετρελαίου στον λιμένα του Visakhapatam στην Ινδία, ούτως ώστε να εξασφαλιστεί η ευρύτερη δυνατή ενημέρωση και συναγωγή συμπερασμάτων.